OʻZBEKISTON—TURKIYA “BURSEL-TOSHKENT TEKSTIL” QOʻSHMA KORXONASI FAOLIYATINI TASHKIL ETISH TOʻGʻRISIDA
(resolution, 2024-08-16)

Tayyor isteʼmol tovarlari, shu jumladan bolalarga moʻljallangan buyumlar ishlab chiqarishni kengaytirish boʻyicha korxonalarni ragʻbatlantirish, ular bilan ichki bozorni toʻldirish va eksport salohiyatni oshirish maqsadida Vazirlar Mahkamasi qaror qiladi: 1. “Oʻzbekyengilsanoat” davlat-aksiyadorlik kompaniyasi, Toshkent viloyati hokimligi va “Bursel” firmasining (Turkiya) trikotaj buyumlar ishlab chiqaradigan “Bursel-Toshkent tekstil” qoʻshma korxonasi tashkil etish toʻgʻrisidagi takliflariga rozilik berilsin. 2. Quyidagilar: “Bursel-Toshkent tekstil” qoʻshma korxonasi qurilishi tugallangandan va quvvatlar ishga tushirilgandan keyin trikotaj buyumlar ishlab chiqarish yiliga 56,9 mln. ta trikotaj buyumni tashkil etishi, undan 16 mln. tasi bolalarga moʻljallangan buyumlar ekanligi; ishlab chiqariladigan trikotaj buyumlar umumiy hajmining 80 foizi eksportga yetkazib berilishi; loyihaning umumiy qiymati 39,95 mln. AQSH dollarini tashkil etishi, uni moliyalashtirish toʻgʻridan-toʻgʻri xorijiy investitsiyalar va Oʻzbekiston Respublikasi Hukumatining kafolati berilmaydigan kreditlar hisobiga, 1-ilovaga* muvofiq sxema boʻyicha amalga oshirilishi maʼlumot uchun qabul qilinsin. 3. “Bursel-Toshkent tekstil” qoʻshma korxonasini tashkil etish loyihasining texnik-iqtisodiy asoslari mazkur qarorga 2-ilovada* koʻrsatilgan parametrlarga muvofiq maʼqullansin. 4. “Bursel-Toshkent tekstil” qoʻshma korxonasi koʻrsatib oʻtilgan obyektni foydalanishga topshirish davrida uni qurishga moʻljallangan olib kelinadigan texnologiya asbob-uskunalari, butlovchi buyumlar, ehtiyot qismlar, qurilish materiallari va boshqa moddiy resurslar uchun bojxona toʻlovlari toʻlashdan, istisno tariqasida, ozod etilsin. 5. Belgilansinki, mazkur qarorning 4-bandida koʻrsatilgan imtiyozlar berilishi hisobiga boʻshab qoladigan mablagʻlar faqat ishlab chiqarish quvvatlarini rivojlantirish, assortimentni kengaytirish, dizaynni va ishlab chiqariladigan trikotaj buyumlar, shu jumladan bolalarga moʻljallangan buyumlar sifatini yaxshilash uchun maqsadli foydalaniladi. Oʻzbekiston Respublikasi Davlat bojxona qoʻmitasi Davlat soliq qoʻmitasi bilan birgalikda boʻshab qoladigan mablagʻlardan maqsadli va samarali foydalanilishi ustidan qatʼiy nazorat oʻrnatsin. Berilayotgan imtiyozlar hisobiga boʻshab qoladigan mablagʻlar “Bursel-Toshkent tekstil” qoʻshma korxonasi tomonidan boshqa maqsadlarda foydalanilgan taqdirda, mazkur qarorda nazarda tutilmagan ehtiyojlar uchun foydalanilgan mablagʻlar miqdori belgilangan tartibda budjetga olib qoʻyiladi. 6. “Bursel-Toshkent tekstil” qoʻshma korxonasida ishlash uchun kelayotgan xorijiy mutaxassislarga mehmonxonada yashaganlik va respublika hududida transportning barcha turlarida yurganlik uchun Oʻzbekiston Respublikasi fuqarolari uchun nazarda tutilgan tariflar boʻyicha haq toʻlash huquqi berilsin. 7. Oʻzbekiston Respublikasi Tashqi ishlar vazirligi “Oʻzbekyengilsanoat” davlat-aksiyadorlik kompaniyasining buyurtmanomalari boʻyicha loyihani amalga oshirishda qatnashayotgan xorijiy mutaxassislarga koʻp martalik vizalar belgilangan tartibda rasmiylashtirilishini taʼminlasin. 8. Oʻzbekiston Respublikasi Ichki ishlar vazirligi “Oʻzbekyengilsanoat” davlat-aksiyadorlik kompaniyasining buyurtmanomalari boʻyicha qoʻshma korxonada ishlash uchun kelayotgan xorijiy mutaxassislarga, ularni davlat bojlari toʻlashdan ozod etgan holda, koʻp martalik yillik vizalar berilishi va uzaytirilishini, shuningdek ular yashash joyi boʻyicha vaqtincha roʻyxatdan oʻtkazilishini va vaqtincha roʻyxatdan oʻtkazish uzaytirilishini taʼminlasin. 9. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari M.Z. Usmonov zimmasiga yuklansin.